Բարում 6 տեսակի գարեջուր կա, որոնցից 5-ը պատրաստում են հաստատության գարեջրագործները, իսկ ոչ ալկոհոլայինը Եվրոպայից են բերում: Դրանցից մեկը ցորենի գարեջուրն է, որը, ինչպես ցանկացած դասական ցորենի գարեջուր, լինում է մայիսից մինչեւ հոկտեմբեր: Այստեղ կարելի է փորձել նաեւ կոճապղպեղով, մուգ, լագեր, տաք գարեջուր՝ մեղրով եւ կիտրոնով, բիո-գարեջուր: Ռեստորանում նաեւ 9 տեսակի նրբերշիկ են մատուցում, չիփսեր եւ Jack Daniel's հայտնի սթեյքը: Beer Academy-ում յուրաքանչյուր օր իր ուղղությունն ունի: Երկուշաբթին գարեջրի օր է: Այդ օրը 20%-անոց զեղչ է գործում: Երեքշաբթի, չորեքշաբթի եւ հինգշաբթի խեցգետնի օրեր են. կարող եք 2.000 դրամ վճարել եւ անսահմանափակ քանակությամբ խեցգետին վայելել: Սակայն այցելուներն ասում են, որ այդ օրերին խեցգետինը չափազանց աղի է: Սեղաններին դասական ստեղծագործություններով գրքեր են, որոնք կարող եք կարդալ գարեջուր վայելելու ընթացքում: